Katalonia kovana: Jos kansa sanoo ”kyllä”, irtautuminen Espanjasta tapahtuu 48 tunnin kuluessa

Katalonian aluehallinto keskustelee kansanäänestystä koskevasta lakiluonnoksesta tulevina viikkoina.

Katalonian itsenäistymistä ajavaan lakiluonnokseen on kirjattu kova lause: jos katalaanit sanovat kansanäänestyksessä itsenäistymiselle ”kyllä”, ero Espanjasta tapahtuu 48 tunnin kuluessa. Asiasta kertoo uutistoimisto Reuters.

Katalonian nykyjohto on luvannut järjestää kansanäänestyksen lokakuun 1. päivänä, vaikka Espanjan perustuslakituomioistuin on kieltänyt sen ja pääministeri Mariano Rajoy kutsuu katalaanien toimia kiristykseksi ja vallankaappausyritykseksi. Katalonialaiset ovat puolestaan ilmoittaneet, etteivät he tunnusta perustuslakituomioistuimen toimivaltaa.